30 Seconds to Mars

30 Seconds to Mars (Thirty Seconds to Mars) on USA alternatiivroki ansambel, mille liider ja solist on Jared Leto.

Ajalugu
Ansambli lõid 1998. aastal kitarristist laulja Jared Leto ja tema trummarist vend Shannon Leto. Hiljem liitus nendega basskitarri ja klahvpille mängiv Matt Wachter. Püsivaks kitarristiks jäi lõpuks Tomo Miličević, sest eelmistele kahele (Kevin Drake ja Solon Bixler) ei sobinud kontserdireisid.

Bändi debüütalbum "30 Seconds To Mars" (produtsent Bob Ezrin) ilmus 2002. aasta augustis ja seda osteti 100 000 eksemplari. Kuigi Leto on tuntud näitleja, eelistas ta algul seda infot ansambli reklaamimiseks mitte kasutada. Ansambel keeldus tavaliselt esinemast paikades, kus tavatseti ansambli promomiseks Leto näitlejakuulsust ära kasutada. 

Teine album "A Beautiful Lie" (produtsent Josh Abraham) ilmus Ameerikas 2005. aasta augustis. Albumi teemadeks on elu, armastus, surm, valu, rõõm ja kirg. Album on salvestatud neljal mandril ja viies riigis kolme aasta jooksul. 2007. aasta jaanuaris sai "A Beautiful Lie" RIAA-lt ametliku kuldplaadi tunnistuse rohkem kui 500 000-eksemplarise läbimüügi eest. Kokku on plaati müüdud üle miljoni eksemplari. 2006. aasta 31. augusti MTV videoauhindade galal sai ansambel MTV2 parima video auhinna loo "The Kill" eest. Video põhines filmil "The Shining". 

2006. aasta oktoobris alustas ansambel turneed "Welcome to the Universe", mida sponsis MTV2. 20. novembril näitas MTV esimest korda loo "From Yesterday" videot. See on esimene ameerika rokkloovideo, mis on täielikult filmitud Hiina Rahvavabariigis.
pisi|Thirty Seconds to Mars 2007
21. veebruaril 2007 andis ansambel albumi "A Beautiful Lie" uuesti välja ja tegi turnee ka Euroopas. Sama aasta kevadel osales ansambel turneel "Taste of Chaos", olles ansambli The Used soojendusesineja, ning esines mitmesugustel festivalidel Euroopas.

2. märtsil 2007 teatas bänd, et Matt Wachter lahkub bändist, kuna soovib veeta rohkem aega oma perega.

Bändi kolmas album "This Is War" (produtsendid Flood, Steve Lillywhite ja 30 Seconds to Mars) ilmus 2009. aasta detsembris. Sellele järgnes 2010. aasta alguses maailmaturnee "Into the Wild Tour".pisi|
Thirty Seconds to Mars (2010)

Aastal 2012 tegi ansambel tuuritamisest pausi ning valmistas ette neljandat albumit "Love, Lust, Faith and Dreams", mis ilmus 2013. aasta kevadel.

Ansambel andis 21. juunil 2011 ja 15. juulil 2014 kontserdi Tallinnas.

Muusikastiil
Bändi esimese stuudioalbumi stiil ühendas progressiivse metali ja Space rocki, koos elektroonilise muusika mõjutuste ja elementidega.

Bändi teine album "A Beautiful Lie" avardas bändi kõla, kombineerides elemente muusika stiilidest nagu progressiivne rokk, hard rock ja emo.

Nende kolmandat albumit "This Is War" on liigitatud selliste stiilide alla nagu progressiivne rokk ja eksperimentaalne rokk.

Koosseis
Praegused liikmed:

Jared Leto – vokaal, kitarr (sünd 26.12.1971)
Shannon Leto – trummid (sünd 09.03.1970)

Endised liikmed:
Matt Wachter – klahvpillid, basskitarr (sünd 05.01.1976)
Solon Bixler – kitarr (sünd 04.01.1977)
Kevin Drake – kitarr (sünd 26.03.1979)
Tomo Miličević – kitarr (sünd 03.09.1979)

Diskograafia

Albumid

"30 Seconds To Mars" (2002)
"A Beautiful Lie" (2005)
"This Is War" (2009)
"Love, Lust, Faith and Dreams" (2013)
"America" (2018)
"It's the End of the World but It's a Beautiful Day" (2023)

Singlid

"Capricorn (A Brand New Name)" (2002)
"Edge Of The Earth" (2003)
"Attack" (2005)
"The Kill" (2006)
"From Yesterday" (2006)
"A Beautiful Lie" (2007)
"Kings and Queens" (2009)
"This Is War" (2010)
"Winds Of Fall" (2010)
"Closer to the Edge" (2010)
"Hurricane" (2010)
"Walk on Water" (2017)
"Dangerous Night" (2018)
"Rescue Me" (2018)

 Välislingid 

Ansambli ametlik koduleht

Kategooria:Ameerika Ühendriikide ansamblid
Kategooria:Alternatiivroki ansamblid